Un sucevean va lupta la finalul acestei săptămâni pentru a cuceri titlul de campion al Insulelor Baleare, din Spania. Marius Florin Anton este din Adâncata, iar pentru a deveni campion la categoria 80 de kilograme mai trebuie să treacă de actualul campion, neînvins până acum, Jonatan Jimenez.
Suceveanul reprezintă clubul Team Asenov, din Palma de Mallorca, și îl are ca antrenor pe Marian Asenov. Cel care câștigă titlul de campion al Insulelor Baleare va merge mai departe pentru a putea deveni campion al Spaniei.
”A fost o muncă foarte intensă și mă simt pregătit pentru a intra în ring și pentru a obține poate cea mai importantă victorie din cariera mea pugilistică”, a menționat Marius Florin Anton.
Acesta a practicat boxul la Suceava, unde l-a avut antrenor pe Andrei Leonard Bejinariu.
Pentru suceveanul din Adâncata, boxul este mai mult un hobby, o dragoste a copilăriei. Majoritatea timpului lucrează ca gardă de corp pentru persoane diplomatice.
Printre cei pe care Anton îi păzește de neplăceri se numără unul dintre celebrii fotbaliști de la PSG, spaniolul Marco Asensio.